Propunere de DECIZIE DE PUNERE ÎN APLICARE A CONSILIULUI de autorizare a Regatului Unit să aplice rate diferențiate de impozitare pentru carburanți în anumite zone geografice în conformitate cu Directiva 2003/96/CE /* COM/2015/04 final - 2015/0004 (NLE) */





EXPUNERE DE MOTIVE 1. CONTEXTUL PROPUNERII Motivele și obiectivele propunerii Impozitarea produselor energetice și a electricității în Uniune este reglementată de Directiva 2003/96/CE a Consiliului ([1]) (denumită în continuare „directiva privind impozitarea energiei” sau „directiva”). În conformitate cu articolul 19 alineatul (1) din directivă, pe lângă dispozițiile prevăzute, în special, la articolele 5, 15 și 17, Consiliul, hotărând în unanimitate la propunerea Comisiei, poate autoriza orice stat membru să introducă alte scutiri sau reduceri ale ratei de impozitare din motive de politică specifice. Obiectivul prezentei propuneri este de a permite Regatului Unit să introducă o rată redusă a accizelor la carburanții utilizați pentru propulsie (și anume benzină fără plumb și motorină) în următoarele zone geografice definite în cererea Regatului Unit prin trimiteri la codul poștal: IV54 (Strathcarron, Highland - Scotland), IV26 (Ullapool, Highland - Scotland), IV27 (Lairg, Highland – Scotland), NE48 (Hexham, Northumberland - England), PH41 (Mallaig, Highland - Scotland), KW12 (Halkirk, Highland – Scotland), PA80 (Oban, Argyll and Bute – Scotland), PH36 (Acharacle, Highland – Scotland), IV22 (Achnasheen, Highland - Scotland), PA38 (Appin, Argyll and Bute – Scotland), PH23 (Carrbridge, Highland - Scotland), PH19 (Dalwhinnie, Highland - Scotland), IV21 (Gairloch, Highland - Scotland), LA17 (Kirkby-in-Furness, Cumbria - England), EX35 (Lynton, Devon - England), IV14 (Strathpeffer, Highland - Scotland), zona acoperită de sectorul poștal Hawes (din North Yorkshire - England). Conform informațiilor furnizate de către autoritățile din Regatul Unit, codurile poștale permit o definire clară a domeniului teritorial de aplicare a măsurii. Sistemul de coduri poștale este comun pentru Anglia, Scoția, Țara Galilor și Irlanda de Nord. În Regatul Unit, sectoarele poștale (post towns) și districtele poștale (postcode districts) acoperă o serie de așezări dintr-o zonă. În zonele rurale, este probabil ca cea mai mare zonă populată dintr-un district poștal sau dintr-un sector poștal să fie un sat. Sectoarele și districtele poștale au diferite dimensiuni, de exemplu, cel mai mare district poștal din Regatul Unit, IV27, are 3 397 km2, pe când NE48 are doar aproximativ 750 km2. Cererea de derogare face referire la cele mai apropiate sectoare poștale din zonele selectate, precum și la autoritatea locală mai mare din zonă. Cererea de derogare pentru IV21 (Gairloch, Highland - Scotland), de exemplu, înseamnă că sectorul poștal din IV21 este Gairloch, iar autoritatea locală este Highland – Scotland. Dat fiind că sectoarele poștale sunt adesea alcătuite din unul sau mai multe sate, aceste sectoare poartă adesea denumirea unuia dintre satele care intră în componența lor. Tabelul de mai jos precizează denumirile și numerele sectoarelor poștale și ale satelor acoperite de districtele poștale incluse în cerere: Districtul poștal || Sectorul poștal (sectoarele poștale) || Localități PH36 || 1: Acharacle || 6: Acharacle, Strontian, Kilchoan, Salen, Glenborrodale, Achateny IV22 || 1: Achnasheen || 4: Achnasheen, Poolewe, Laide, Kinlochewe IV21 || 1: Gairloch || 5: Gairloch, Badachro, Melvaig, Big Sand, Port Henderson PH19 || 1: Dalwhinnie || 1: Dalwhinnie PH23 || 1: Carrbridge || 2: Carrbridge, Bogroy IV14 || 1: Strathpeffer || 3: Strathpeffer, Contin, Jamestown PA38 || 1: Appin || 3: Appin, Duror, Portnacroish LA17 || 1: Kirkby-in-Furness || 1: Kirkby-in-Furness EX35 ([2]) || 2: Lynton și Lynmouth || 3: Barbrook, Brendon, Lynmouth IV54 || 1: Strathcarron || 4: Strathcarron, Locharron, Applecross, Shieldaig IV26 || 1: Ullapool || 1: Achiltibuie IV27 || n/a || 7: Lairg, Durness, Tongue, Scourie, Lochinver, Kinlochbervie, Talmine PH41 || n/a || 2: Mallaig, Inverie KW12 || 1: Halkirk || 1: Halkirk PA80 || n/a || 3: Lochaline, Morvern, Drimnin NE48 || n/a || 7: Bellingham, Falstone, Kielder, Wark, Tarset, West Woodburn, Barrasford Districtul poștal || Sectorul poștal || Localități n/a || Hawes || 2: Gayle, Butterset În unele cazuri (IV 27, PH41, PA80, NE48), districtele poștale nu conțin un sector poștal complet, așadar a fost furnizată doar lista localităților. În cazul majorității zonelor de pe listă, există o corespondență între sectorul poștal și districtul poștal. Potrivit informațiilor furnizate de Regatul Unit, prețul carburanților în zonele care ar urma să beneficieze de această măsură este, în medie, cu 100 GBP (aprox. 128,5 EUR) ([3]) la 1000 de litri mai ridicat decât media din restul Regatului Unit. Prețurile mai ridicate din aceste zone se datorează costurilor mai mari de transport și de distribuție, dar și faptului că populația este puțin numeroasă. Obiectivul măsurii este de a compensa, într-o oarecare măsură, costurile mai ridicate ale carburanților din zonele indicate. Contextul general Potrivit articolului 19 alineatul (1) din directivă, Consiliul, hotărând în unanimitate la propunerea Comisiei, poate autoriza orice stat membru să introducă alte scutiri sau reduceri ale impozitelor din motive de politică specifice. Prin scrisoarea din data de 2 februarie 2014, autoritățile din Regatul Unit au informat Comisia că intenționează să aplice o rată redusă de impozitare pentru benzina fără plumb și motorina puse în vânzare pentru a fi utilizate pentru propulsie în zonele geografice menționate mai sus. Rata redusă a accizei la carburanții utilizați pentru propulsie va fi cu 50 GBP (aprox. 64,3 EUR) la 1000 de litri mai mică decât rata standard din Regatul Unit (580 GBP, aprox. 745,3 EUR), aplicabilă atât pentru benzină cât și pentru motorină. Aceasta înseamnă că rata redusă va fi în continuare cu mult peste minimul actual din UE la 1 000 de litri, care este de 359 EUR pentru benzina fără plumb și de 330 EUR pentru motorină. Autoritățile din Regatul Unit au furnizat informații și clarificări suplimentare la 3 iunie și 17 septembrie 2014. Regatul Unit a solicitat acordarea reducerii pentru o perioadă de șase ani, care este perioada maximă indicată la articolul 19 alineatul (2) din directivă. Potrivit autorităților din Regatul Unit, prețul carburanților în zonele menționate mai sus este cu circa 100 GBP (aprox. 128,5 EUR) la1000 de litri mai ridicat decât media din restul Regatului Unit. Prețul în aceste zone este în concordanță cu prețurile la pompă pe insulele în cazul cărora Regatul Unit aplică o reducere a impozitării în conformitate cu Decizia de punere în aplicare 2011/776/UE a Consiliului [4], dacă nu se ține cont de respectiva reducere. O reducere de 50 GBP (aprox. 64,3 EUR) la 1000 de litri nu va acoperi întreaga diferență de preț, dar le poate oferi consumatorilor o compensație parțială pentru prețul mai ridicat pe care sunt nevoiți să îl suporte. În evaluarea eligibilității zonelor vizate de reducere, au fost luați în considerare doi factori principali: · prețurile abordabile pentru carburanți, în contextul unor prețuri ridicate la pompă și al unor venituri săptămânale sub media înregistrată în Regatul Unit; · nevoia de carburant, care face parte din viața de zi cu zi a cetățenilor, fapt demonstrat de o dependență crescută de automobile și de accesul limitat la mijloacele de transport public și la alte servicii esențiale. În conformitate cu informațiile statistice furnizate de autoritățile britanice, media veniturilor săptămânale în cadrul colectivităților locale în care se află zonele selectate variază de la 412,10 GBP (528,6 EUR) la 493,30 GBP (633,9 EUR), fiind mai scăzută decât media de 518 GBP ([5]) (665,6 EUR) din Regatul Unit. Colectivitățile locale pentru care datele statistice sunt colectate au, în mod normal, o acoperire geografică mai mare decât zonele în care se va aplica măsura. Potrivit autorităților britanice, se poate presupune că media reală a veniturilor săptămânale în zonele în cauză este mai mică decât cifrele de care dispun colectivitățile locale. Această situație se explică prin prezența unor mari întreprinderi în așezările principale din aceste colectivități locale, adesea la peste 100 de mile (aprox. 160 km) de zonele care au fost selectate. În zonele care fac obiectul măsurii, sursele de venit depind de agricultură și de turism. Prin urmare, autoritățile britanice presupun că veniturile săptămânale din aceste zone sunt mai reduse decât veniturile din insulele în care se aplică în prezent derogarea (463,0 GBP - 752,8 EUR). Potrivit datelor furnizate de Biroul Național de Statistică din Regatul Unit, valoarea adăugată brută pe cap de locuitor în zonele în cauză se situează între 12 036 GBP (15 466,5 EUR) și 17 936 GBP (23 048 EUR) și este inferioară mediei din Regatul Unit, de 21 674 GBP (27 851,5 EUR) pe an. Autoritățile britanice consideră că oportunitățile economice reduse din aceste zone, în comparație cu zonele mai urbanizate din Regatul Unit, determină emigrarea populației active din punct de vedere economic, acesta fiind principalul motiv pentru menținerea unei rate a șomajului stabile, care nu reflectă neapărat calitatea vieții în aceste zone. Din punct de vedere economic, densitatea scăzută a populației în marile zone geografice are următoarele consecințe principale: · distanțele medii dintre diferitele servicii și întreprinderi sunt foarte ridicate, astfel încât costurile de transport pentru desfășurarea unor activități de bază sunt, de asemenea, relativ ridicate - atât pentru cetățeni, cât și pentru întreprinderi; · întreprinderile au mai puțini clienți potențiali proveniți din aceeași arie geografică și, prin urmare, sunt obligate să-și desfășoare activitatea cu marje unitare mai mari pentru a obține profit dintr-o cifră de afaceri limitată. În plus, în Regatul Unit au fost închise în ultimii ani numeroase rafinării. Reducerea numărului acestora are drept rezultat faptul că stațiile de alimentare cu carburant care se situează la peste 100 de mile (aprox. 160 km) de cea mai apropiată rafinărie sunt mai numeroase și, în consecință, cresc costurile de transport ale carburanților în zonele respective. În toate zonele rurale în cauză, disponibilitatea autobuzelor este în mod semnificativ mai mică decât media din Marea Britanie ([6]). Acest lucru, împreună cu utilizarea redusă a trenurilor în zonele în cauză și utilizarea frecventă a autovehiculelor în ciuda creșterii prețurilor de la pompă, subliniază necesitatea folosirii automobilelor ca mijloc de transport în regiunile respective. În regiunile periferice, rurale, din Regatul Unit, cum sunt zonele selectate, este probabil ca serviciile să deservească o arie geografică mai extinsă decât în cazul așezărilor urbane, datorită, în parte, densității scăzute a populației din aceste zone. Prin urmare, distanțele medii dintre diferitele locuințe, așezări, servicii și întreprinderi sunt foarte ridicate, astfel încât costurile de transport pentru desfășurarea unor activități de bază sunt, de asemenea, relativ ridicate. De exemplu, călătoria dus-întors din zona acoperită de codul poștal IV27 până la cel mai apropiat supermarket de dimensiuni standard poate fi de până la 135 de mile (aprox. 220 km). Provocările prezentate mai sus reflectă atât necesitatea utilizării autovehiculelor în viața de zi cu zi a locuitorilor din zonele selectate, cât și impactul pe care prețurile ridicate ale carburanților îl au asupra lor. Regatul Unit consideră că reducerea accizei la carburanți va sprijini aceste comunități rurale fragile și periferice, diminuând într-o mică măsură pentru ele costul vieții, deosebit de ridicat. Este important ca acești factori să nu fie considerați separat, ci mai degrabă ca o combinație de aspecte care au condus la o reală necesitate socială și economică pentru aplicarea unei reduceri în zonele enumerate. Punerea în aplicare a măsurii În Regatul Unit, acciza la carburanți se aplică în momentul în care carburantul iese din rafinărie, în momentul importului sau în momentul ieșirii acestuia dintr-un antrepozit de accize. Prin urmare, este dificil de determinat cantitatea de carburant destinată regiunilor eligibile. Scutirea se va acorda deci la locul vânzării în zonele eligibile, evitându-se astfel riscul schimbării destinației carburantului cu acciză redusă. Vânzătorii cu amănuntul de carburant din zonele respective urmează să fie înregistrați la administrația fiscală și vamală (HM Revenue and Customs, HMRC) ca vânzători autorizați, având obligația de a reduce prețul pe litru de carburant cu valoarea scutirii. Aceștia vor avea în schimb dreptul de a solicita periodic rambursarea accizei de la HMRC, pe baza numărului de litri de carburant vânduți. Beneficiarii Măsura vizează persoanele fizice, dar toate achizițiile, inclusiv cele comerciale, vor beneficia de prețul redus. Toate cele 27 de stații de alimentare cu carburant care ar putea beneficia de acest sistem sunt independente. Argumentele autorităților Regatului Unit referitoare la impactul măsurii asupra pieței interne Autoritățile din Regatul Unit nu consideră că măsura ar putea afecta funcționarea corespunzătoare a pieței interne. Dacă se compară prețurile din stațiile de alimentare cu carburant care beneficiază de reducerea impozitării propusă cu 50 GBP la 1 000 de litri (64,3 EUR) cu cele ale concurenților lor imediați din afara schemei, se constată că: În ceea ce privește benzina, valoarea medie a diferenței se reduce la 10 GBP (12,9 EUR). În medie, amplasamentele din cadrul schemei vor fi cu 10 GBP (12,9 EUR) mai scumpe decât concurenții lor imediați din afara schemei. În ceea ce privește motorina, valoarea medie a diferenței este de 6 GBP (7,7 EUR). În medie, amplasamentele din cadrul schemei vor fi cu 6 GBP la 1 000 de litri (7,7 EUR) mai ieftine decât concurenții lor imediați din afara schemei. Reducerea va aduce stațiile în cauză, în linii mari, la același nivel cu stațiile din zonele învecinate, care nu fac parte din schemă. Ca atare, nu este de așteptat ca eventualii consumatori să își schimbe traseele sau ca stațiile de alimentare cu carburant din zonele limitrofe celor care beneficiază de reducere să se mute în zonele incluse. În plus, densitatea scăzută a populației și distanțele față de principalele așezări, împreună cu costurile de capital importante ale unor noi stații de alimentare cu carburant, vor împiedica mutarea să devină atractivă din punct de vedere economic pentru stațiile de alimentare, în ciuda reducerii. Dispoziții în vigoare în domeniul propunerii Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității. Evaluarea măsurii în temeiul articolului 19 din Directiva 2003/96/CE Considerații specifice de politică Articolul 19 alineatul (1) primul paragraf din directivă are următorul conținut: „Pe lângă dispozițiile prevăzute în articolele anterioare, în special articolele 5, 15 și 17, Consiliul, hotărând în unanimitate la propunerea Comisiei, poate autoriza orice stat membru să introducă alte scutiri sau reduceri din motive de politică specifice.” Măsura avută în vedere de Regatul Unit constă în reducerea accizei la carburanții furnizați în anumite părți ale teritoriului său, care sunt definite printr-un cod poștal, și anume PH36, IV22, IV21, PH19, PH23, IV14, PA38, LA17, Hawes, EX35, IV54, IV26, IV27, PH41, KW12, PA80, NE48. Obiectivul este de a apropia prețul la pompă din aceste teritorii de media din Regatul Unit. Costurile unitare mai ridicate din aceste zone, care se traduc prin prețuri la pompă mai ridicate, se explică prin costurile de transport și de distribuție mai mari și prin economii de scară mai mici. Se poate concluziona așadar că dorința de a aplica o rată redusă a accizei la carburanți în zonele vizate pe motivul condițiilor lor economice și sociale specifice se întemeiază pe considerente de politică specifice, în special în ceea ce privește politica socială și regională. Coerența cu celelalte politici și obiective ale Uniunii Obiectivul măsurii este de a compensa parțial costul unitar mai ridicat al carburanților în zonele vizate, care se traduce prin prețuri la pompă mai ridicate, prin aplicarea unei scutiri de taxă la locul vânzării. Măsura este limitată la ceea ce este necesar pentru atingerea acestui obiectiv. Concret, scutirea se limitează la volumul (relativ mic) de carburant comercializat în zonele respective, dat fiind că volumul total utilizat în acele zone poștale este mai mic de 50 de milioane de litri pe an, ceea ce reprezintă 0,1 % din consumul total de carburant în Regatul Unit. Comisia observă că rata accizei va fi redusă cu 50 GBP (64,5 EUR) la 1000 de litri de produs. Prețul carburanților în zonele care au fost selectate este cu circa 100 GBP (aprox. 128,5 EUR) mai ridicat decât media din restul Regatului Unit. În ultimul trimestru al anului 2012, prețurile practicate în aceste orașe erau mai mari decât prețul minim din insulele care aplică în prezent reducerea impozitării în temeiul Deciziei de punere în aplicare 2011/776/UE a Consiliului. Caracteristicile de preț ale acestor orașe sunt similare cu cele ale insulelor care aplică reducerea impozitării. Este puțin probabil ca o reducere de 50 GBP (64 EUR) să acopere în totalitate diferența dintre aceste prețuri ridicate și media din Regatul Unit, însă aceasta va oferi cetățenilor o compensație parțială pentru prețul mai ridicat pe care sunt nevoiți să îl suporte. În fine, în pofida scutirii, sarcina fiscală suportată de carburantul consumat în zonele geografice vizate va rămâne cu mult peste ratele minime de impozitare prevăzute în Directiva 2003/96/CE. Prin urmare, se poate concluziona că, deși măsura în cauză constituie o reducere a impozitării combustibililor fosili care ar trebui, în principiu, să facă obiectul unei analize critice, ținând cont de condițiile geografice și sociale specifice, aceasta poate fi considerată acceptabilă în contextul mai larg al politicilor Uniunii din domeniul sănătății, al mediului, al energiei și al transporturilor. În circumstanțele descrise, măsura pare acceptabilă și în vederea funcționării adecvate a pieței interne și a necesității de a asigura o concurență loială. În mod concret, datorită caracterului periferic al zonelor în care se aplică și reducerii moderate a ratei, nu este de așteptat ca măsura să determine modificări ale consumului de carburant, și anume atragerea consumatorilor din afara acestor zone. Perioada de aplicare a măsurii și elaborarea cadrului UE privind impozitarea energiei Comisia propune ca perioada de aplicare să fie fixată la șase ani, care este perioada maximă permisă de Directiva 2003/96/CE. Această perioadă pare adecvată pentru a le permite autorităților din Regatul Unit să strângă informații pentru a evalua rezultatele măsurii și a le oferi întreprinderilor și consumatorilor care beneficiază de măsură un grad suficient de certitudine. Norme privind ajutoarele de stat După aplicarea reducerii propuse de autoritățile din Regatul Unit, ratele accizei la benzina fără plumb și la motorină în regiunile vizate vor respecta în continuare rata minimă de impozitare prevăzută la articolul 7 din Directiva 2003/96/CE. În consecință, atâta vreme cât măsura respectă condițiile stabilite la articolul 44 din regulamentul general de exceptare pe categorii [Regulamentul (CE) nr. 651/2014 [7]], măsura este scutită de obligația de notificare prealabilă. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Consultarea părților interesate Prezenta propunere se bazează pe o cerere înaintată de Regatul Unit și se referă doar la acest stat membru. Obținerea și utilizarea expertizei Nu a fost necesar să se recurgă la expertiză externă. Evaluarea impactului Prezenta propunere se referă la o autorizație pentru un anumit stat membru, la cererea acestuia. 3. ELEMENTELE JURIDICE ALE PROPUNERII Principiul subsidiarității Domeniul fiscalității indirecte reglementat de articolul 113 din TFUE nu ține, în sine, de competența exclusivă a Uniunii Europene în sensul articolului 3 din TFUE. Cu toate acestea, exercitarea de către statele membre a competențelor lor în acest domeniu este încadrată în mod strict și limitată de legislația UE în vigoare. În conformitate cu articolul 19 din Directiva 2003/96/CE, numai Consiliul este abilitat să autorizeze un stat membru să introducă alte scutiri sau reduceri, în sensul respectivei dispoziții. Statele membre nu se pot substitui Consiliului. Prin urmare, propunerea respectă principiul subsidiarității. Cu toate acestea, prezenta propunere fiind o propunere fără caracter legislativ, ea nu face obiectul mecanismului de revizuire prevăzut de Protocolul nr. 2 la TFUE, care se aplică doar propunerilor de acte legislative. Principiul proporționalității Propunerea respectă principiul proporționalității. Reducerea impozitării nu depășește ceea ce este necesar pentru atingerea obiectivului respectiv (a se vedea considerațiile privind aspectele legate de piața internă și de concurența loială menționate mai sus). Alegerea instrumentelor Instrument(e) propus(e): decizie de punere în aplicare a Consiliului. Articolul 19 din Directiva 2003/96/CE nu prevede decât acest tip de măsură. 4. IMPLICAȚIILE BUGETARE Această măsură nu impune Uniunii nicio sarcină financiară sau administrativă. Prin urmare, propunerea nu are implicații asupra bugetului Uniunii Europene. 2015/0004 (NLE) Propunere de DECIZIE DE PUNERE ÎN APLICARE A CONSILIULUI de autorizare a Regatului Unit să aplice rate diferențiate de impozitare pentru carburanți în anumite zone geografice în conformitate cu Directiva 2003/96/CE CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității ([8]), în special articolul 19, având în vedere propunerea Comisiei Europene, întrucât: (1) Prin scrisoarea din 2 februarie 2014, Regatul Unit a solicitat autorizarea de a aplica o rată redusă a accizei la motorină și la benzina fără plumb, în conformitate cu articolul 19 din Directiva 2003/96/CE, în următoarele zonele geografice definite prin folosirea, după caz, a codului poștal: IV54 (Strathcarron, Highland - Scotland), IV26 (Ullapool, Highland - Scotland), IV27 (Lairg, Highland – Scotland), NE48 (Hexham, Northumberland - England), PH41 (Mallaig, Highland - Scotland), KW12 (Halkirk, Highland – Scotland), PA80 (Oban, Argyll and Bute – Scotland), PH36 (Acharacle, Highland – Scotland), IV22 (Achnasheen, Highland - Scotland), PA38 (Appin, Argyll and Bute – Scotland), PH23 (Carrbridge, Highland - Scotland), PH19 (Dalwhinnie, Highland - Scotland), IV21 (Gairloch, Highland - Scotland), LA17 (Kirkby-in-Furness, Cumbria - England), EX35 (Lynton, Devon - England), IV14 (Strathpeffer, Highland - Scotland), zona acoperită de sectorul poștal Hawes (din North Yorkshire - England). Regatul Unit a furnizat informații suplimentare și clarificări la 3 iunie și la 17 septembrie 2014. (2) În aceste zone, prețurile la motorină și la benzina fără plumb sunt mai ridicate decât prețurile medii din restul teritoriului Regatului Unit, ceea ce constituie un dezavantaj pentru consumatorii locali de carburant. Diferența de preț se datorează costurilor unitare suplimentare determinate de amplasarea geografică a zonelor, de numărul redus de locuitori și de livrarea unor volume relativ mici de carburant. (3) Ratele reduse de impozitare vor depăși ratele minime prevăzute la articolul 7 din Directiva 2003/96/CE. (4) Având în vedere caracteristicile specifice zonelor în care se aplică și reducerea moderată a ratei, care nu ușurează decât parțial costurile mai ridicate suportate în aceste zone geografice, nu se preconizează ca măsura să antreneze acțiuni legate în mod expres de furnizarea de carburant. (5) În consecință, măsura este acceptabilă din punct de vedere al funcționării corespunzătoare a pieței interne și al nevoii de a garanta concurența loială și este compatibilă cu politicile Uniunii din domeniul sănătății, al mediului, al energiei și al transporturilor. (6) În conformitate cu articolul 19 alineatul (2) din Directiva 2003/96/CE, fiecare autorizație acordată în temeiul respectivului articol trebuie să fie strict limitată în timp. Pentru a le oferi întreprinderilor și consumatorilor interesați un grad suficient de certitudine, autorizarea ar trebui acordată pe o perioadă de șase ani. Cu toate acestea, pentru a nu compromite evoluția viitoare a cadrului juridic existent, este necesar să se prevadă că, în cazul în care Consiliul, hotărând în temeiul articolului 113 din tratat, introduce un sistem general modificat de impozitare a produselor energetice cu care autorizarea acordată prin prezenta decizie nu ar mai fi compatibilă, prezenta decizie ar trebui să expire la data la care devin aplicabile normele privind respectivul sistem modificat. (7) Prezenta decizie nu aduce atingere aplicării normelor Uniunii privind ajutoarele de stat, ADOPTĂ PREZENTA DECIZIE: Articolul 1 1 Regatul Unit este autorizat prin prezenta să aplice rate reduse de impozitare pentru benzina fără plumb și pentru motorina furnizate drept carburant vehiculelor rutiere în următoarele 17 zone, definite prin folosirea, după caz, a codului poștal: IV54 (Strathcarron, Highland - Scotland), IV26 (Ullapool, Highland - Scotland), IV27 (Lairg, Highland – Scotland ), NE48 (Hexham, Northumberland - England), PH41 (Mallaig, Highland - Scotland), KW12 (Hallkirk, Highland – Scotland), PA80 (Oban, Argyll and Bute – Scotland), PH36 (Acharacle, Highland – Scotland), IV22 (Achnasheen, Highland - Scotland), PA38 (Appin, Argyll and Bute – Scotland), PH23 (Carrbridge, Highland - Scotland), PH19 (Dalwhinnie, Highland - Scotland), IV21 (Gairloch, Highland - Scotland), LA17 (Kirkby-in-Furness, Cumbria - England), EX35 (Lynton, Devon - England), IV14 (Strathpeffer, Highland - Scotland), zona acoperită de sectorul poștal Hawes (din North Yorkshire - England). Pentru a se evita o eventuală supracompensare, reducerea față de rata națională standard a accizei la benzina fără plumb și la motorină nu depășește costul suplimentar al vânzării cu amănuntul în aceste zone geografice, comparativ cu costul mediu suportat la vânzările cu amănuntul în Regatul Unit, și nu depășește 50 GBP (64 EUR) la 1 000 de litri de produs. 2. Ratele reduse trebuie să respecte cerințele Directivei 2003/96/CE, în special ratele minime stabilite la articolul 7 din aceasta. Articolul 2 Prezenta decizie produce efecte de la data notificării. Se aplică de la 1 februarie 2015 și expiră la 31 ianuarie 2021. Cu toate acestea, în cazul în care Consiliul, hotărând în temeiul articolului 113 din tratat, introduce modificări ale sistemului general de impozitare a produselor energetice cu care prezenta autorizare nu ar mai fi compatibilă, decizia de față expiră la data la care devin aplicabile normele modificate. Articolul 3 Prezenta decizie se adresează Regatului Unit al Marii Britanii și Irlandei de Nord. Adoptată la Bruxelles, Pentru Consiliu Președintele [1] Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității, JO L 283, 31.10.2003, p. 51. [2] Districtul poștal EX35 conține două sectoare poștale – Lynton și Lynmouth, ambele urmând să beneficieze de reducere. [3] Toate calculele sunt făcute pe baza cursului de schimb de la 1 octombrie 2014, adică 1 EUR= 0,77820 GBP. JO C 344, 2.10.2014. [4] Decizia de punere în aplicare 2011/776/UE a Consiliului din 24 noiembrie 2011 de autorizare a Regatului Unit să aplice rate reduse de impozitare pentru carburanții furnizați în Insulele Hebride interioare și exterioare, insulele nordice (Northern Isles), insulele din Firth of Clyde și Insulele Scilly, în conformitate cu articolul 19 din Directiva 2003/96/CE (JO L 317, 30.11.2011, p. 34–35). [5] Cf. informațiilor furnizate de Biroul Național de Statistică (Office for National Statistics) din Regatul Unit: „http://www.nomisweb.co.uk/default.asp”. [6] Cf. „https://www.gov.uk/government/statistical-data-sets/nts99-travel-by-region-and-area-type-of-residence”. [7] Regulamentul (UE) nr. 651/2014 al Comisiei de declarare a anumitor categorii de ajutoare compatibile cu piața internă în aplicarea articolelor 107 și 108 din tratat (JO L 187, 26.6.2014, p. 1-78). [8] JO L 283, 31.10.2003, p. 51.